b'\n_START_ARTICLE_\nMarija Bo\xc5\xbeja mati\n_START_PARAGRAPH_\nMarija Bo\xc5\xbeja mati je naziv, ki ga uporabljajo kristjani, kadar ho\xc4\x8dejo poudariti, da je Marija rodila Jezusa, ki je bil hkrati \xc4\x8dlovek in tudi Bog. Praznik Marije Bo\xc5\xbeje matere obhaja Rimskokatoli\xc5\xa1ka cerkev na prvi dan v letu 1. januarja.\n_START_SECTION_\nPomen naziva Bogorodnica\n_START_PARAGRAPH_\nNaziv Bo\xc5\xbeja mati (gr\xc5\xa1ko \xce\x98\xce\xb5\xce\xbf\xcf\x84\xcf\x8c\xce\xba\xce\xbf\xcf\x82 [Theot\xc3\xb3kos]) je bil prvi\xc4\x8d uradno objavljen na ekumenskem koncilu v Efezu leta 431, neuradno pa se je ta naziv pojavljal \xc5\xbee prej. Na koncilu so hoteli s tem nazivom poudariti, da je Marija tudi mati Jezusa-Boga in ne samo mati Jezusa-\xc4\x8dloveka (kot je trdil Nestorij). Po nauku, ki je bil uradno potrjen na koncilu, sta namre\xc4\x8d Jezusova \xc4\x8dlove\xc5\xa1ka in Bo\xc5\xbeja narava nelo\xc4\x8dljivo povezani. Jezus je bil v duhovnem smislu rojen \xc5\xbee pred za\xc4\x8detkom \xc4\x8dasa iz Boga O\xc4\x8deta in je pravi Bog Sin, v telesnem smislu pa je bil rojen iz Device Marije in zato Marija zaslu\xc5\xbei naziv Bo\xc5\xbeja mati._NEWLINE_Mater Dei je latinsko ime za slovenski naziv Mati Bo\xc5\xbeja; nana\xc5\xa1a se na Devico Marijo. V gr\xc5\xa1\xc4\x8dini se glasi \xce\x98\xce\xb5\xce\xbf\xcf\x84\xcf\x8c\xce\xba\xce\xbf\xcf\x82 Theot\xc3\xb3kos; v staroslovan\xc5\xa1\xc4\x8dini, v sodobnih slovanskih jezikih kot so hrva\xc5\xa1\xc4\x8dina, srb\xc5\xa1\xc4\x8dina, ru\xc5\xa1\xc4\x8dina in drugi, pa Bogorodica, to pomeni:\xc2\xa0\xc2\xbbOna je rodila Boga\xc2\xab. Slovenska ina\xc4\x8dica, ki pa ni v \xc5\xa1ir\xc5\xa1i uporabi, je Bogorodnica.\n_START_SECTION_\nMati Bo\xc5\xbeja in druge dogme o Mariji\n_START_PARAGRAPH_\nNa koncu Drugega vatikanskega koncila je pape\xc5\xbe Pavel VI. razglasil Marijo za Mater Cerkve. Versko resnico o Materi Bo\xc5\xbeji je razglasil Efe\xc5\xa1ki koncil 1. januarja 431. Na Kalcedonskem koncilu leta 451so zavrnili monofizitizem (nauk, da ima Kristus samo eno naravo) in podrobneje razdelali nauk o dveh naravah Jezusa Kristusa, ki je pravi Bog (ima Bo\xc5\xbejo naravo) in pravi \xc4\x8dlovek (ima \xc4\x8dlove\xc5\xa1ko naravo). Devica Marija torej ni rodila samo Boga, ampak tudi \xc4\x8dloveka. Marija torej ni le Bogorodnica, ampak tudi Kristorodnica (gr\xc5\xa1ko \xce\xa7\xcf\x81\xce\xb9\xcf\x83\xcf\x84\xce\xbf\xcf\x84\xcf\x8c\xce\xba\xce\xbf\xcf\x82 Hristot\xc3\xb3kos). Marija je spo\xc4\x8deta brez made\xc5\xbea izvirnega greha. To versko resnico je slovesno razglasil pape\xc5\xbe bla\xc5\xbeeni Pij IX. 8. decembra 1854. \xc5\xa0tiri leta po tem so se za\xc4\x8dela Marijina prikazovanja v Lurdu, kjer je ta resnica pri\xc5\xa1la do izraza. Versko resnico o Marijinem vnebovzetju je razglasil pape\xc5\xbe Pij XII. 15. avgusta 1950.\n_START_SECTION_\nKaj vsebuje dogma: Marija je Bo\xc5\xbeja Mati?\n_START_PARAGRAPH_\nV Credu (apostolski veroizpovedi) izpoveduje Cerkev o Bo\xc5\xbejem Sinu, da je \xe2\x80\x9erojen iz Marije Device\xe2\x80\x9d. Kot mati Bo\xc5\xbejega Sina je Marija Mati Boga. Vesoljni cerkveni zbor v Efezu (431) u\xc4\x8di, da je Emanuel (Kristus) resni\xc4\x8dno Bog in da je torej presveta Devica resni\xc4\x8dno Mati Bo\xc5\xbeja. Ona je rodila telo Boga, ko je Sin O\xc4\x8deta postal \xc4\x8dlovek (gr\xc5\xa1ko \xce\x9b\xce\xbf\xce\xb3\xce\xbf\xcf\x82 Logos - Beseda) po Svetem Duhu. Naslednji koncili ponavljajo in jasneje razlagajo ta nauk.'